送劉道純
作者：黄庭堅
朝代：宋

paragraphs: 五松山下古銅官，邑居褊小水府寬。
民安蒲魚少嚚訟，簿領未減一丘槃。
胸中崢嶸書萬卷，簸弄日月江湖間。
稠人廣衆自神王，按劍之眼白相看。
老身風波諳世味，如食橘柚知甘酸。
麒麟圖畫偶然耳，半枕百年夢邯鄲。
平生樽俎宮亭上，涉世忘味皆朱顔。
此時阿翁尚無恙，追琢秀句酬江山。
堂堂今爲蛻蟬去，五老偃蹇無往還。
大梁城中笏拄頰，頷髭今成雪點斑。
青雲何必出公右，亨衢在天無由攀。
椎鼓轉船如病已，夢想樓臺落星灣。
子政諸兒喜文史，阿秤亦聞有筆端。
丹徒布衣未可量，詩書且對藜藿盤。
穴中生涯識陰雨，木末牖戶知風寒。
我今四壁戀微祿，知公未能長掛冠。